b'\n_START_ARTICLE_\nValerie Solanas\n_START_PARAGRAPH_\nValerie Solanas (9. april 1936 Ventor, New Jersey \xe2\x80\x93 25. april 1988) var en amerikansk feminist og forfatter. Hun skrev SCUM-manifestet, en tekst der tilsyneladende tilskynder kvinder at "v\xc3\xa6lte regeringen, eliminere pengesystemet, indf\xc3\xb8re fuldst\xc3\xa6ndig automatisering og destruere det mandlige k\xc3\xb8n".\n_START_SECTION_\nTidligt liv\n_START_PARAGRAPH_\nValerie var barn af Louis og Dorothy Solanas. Hendes far Louis misbrugte hende seksuelt. Som 15-\xc3\xa5rig stak Valerie af hjemmefra med en s\xc3\xb8mand som hun ogs\xc3\xa5 fik et barn med. Barnet blev bortadopteret og Valerie og s\xc3\xb8mandens forhold holdt ikke. P\xc3\xa5 trods af Valeries graviditet form\xc3\xa5ede hun at afslutte high school, derefter kom hun ind p\xc3\xa5 Univesity of Maryland, hvor hun studerede psykologi.\n_START_SECTION_\nTiden i New York\n_START_PARAGRAPH_\nDa Valerie var f\xc3\xa6rdig med universitetet rejste hun til New York, hvor hun slog sig ned. Hun hang ud i Greenwich Village og tjente sine penge ved at prostituere sig. Her skrev hun stykket "Up Your Ass" som handler om en mandehadende luder, i den ene af versionerne sl\xc3\xa5r kvinden manden ihjel og i den anden version kv\xc3\xa6ler en mor sin s\xc3\xb8n.\n_START_SECTION_\nM\xc3\xb8det med Andy Warhol\n_START_PARAGRAPH_\nI 1967 m\xc3\xb8dtes Valerie Solanas med Andy Warhol i hans studio "the Factory" her gav hun ham sit stykke "Up Your Ass" i h\xc3\xa5nden og h\xc3\xa5bede p\xc3\xa5 at han ville opf\xc3\xb8re det som et teaterstykke. Andy sagde at han ville kigge p\xc3\xa5 det. Samme \xc3\xa5r skrev Valerie Solanas SCUM manifestet. SCUM er blevet anset for at v\xc3\xa6re et akronym for Society for Cutting Up Men, men er ikke med i bogens manuskript. Nogle m\xc3\xa5neder efter at Valerie havde givet Andy sit stykke kontaktede hun ham igen, og sagde at hun ville have det tilbage. Andy Warhol sagde, at det var blevet v\xc3\xa6k, Valerie begyndte at ringe til ham og kr\xc3\xa6ve penge for stykket. Men stykket var ikke til at finde, det var blevet v\xc3\xa6k i alle Andys forskellige papirer, og uanset hvad havde Andy ingen intentioner haft om at opf\xc3\xb8re hendes stykke. I sommeren i 1967 opf\xc3\xb8rte han et andet stykke kaldet "I, a man", i dette stykke fik Valerie en rolle som tr\xc3\xb8st for det forsvundne stykke , Valerie fik 25 dollars for at spille med, penge som ogs\xc3\xa5 var en tr\xc3\xb8st for dem hun ikke fik for sit stykke. \xc3\x85ret efter i 1968 sk\xc3\xb8d hun Andy Warhol, som dog overlevede attentatet.\n_START_SECTION_\nSCUM Manifest\n_START_PARAGRAPH_\nSCUM Manifestet l\xc3\xa6ses af nogle som Valerie Solanas forestilling om en ideel verden, mens andre l\xc3\xa6sninger tolker teksten som en vred satire over historiske kvindefjendtlige tekster, s\xc3\xa5som f.eks. Aristoteles\' beskrivelser af kvinder. Endnu i dag st\xc3\xa5r der stor diskussion af teksten og dens tolkningsm\xc3\xa5de, hvilket naturligvis kompliceres yderligere af Solanas\' attentatfors\xc3\xb8g p\xc3\xa5 Warhol, hendes indlysende d\xc3\xa5rlige mentale helbred, samt det forhold at hun tilsyneladende var opretter og eneste medlem af den gruppe, kaldet \'Society for Cutting Up Men\', der skulle st\xc3\xa5 bag publikationen. Valerie Solanas har udtalt sig i begge retninger om SCUM-manifestet - b\xc3\xa5de at det var d\xc3\xb8dsens alvorlig ment, og modsat, at den ikke skulle tages bogstaveligt - mere information kan bl.a. findes i filmen [ I Shot Andy Warhol._NEWLINE_Kritikere af feministisk ideologi mener i teksten at have en \'smoking gun\' der tegner feminisme som en fascistoid had-ideologi - en misandrisk tekst. Omvendt er feministiske reaktioner p\xc3\xa5 teksten temmelig forskellige. Generelt kan det siges at de feminister som tager teksten som udtryk for Solanas\' reelle holdninger tager afstand fra teksten, mens feminister som abonnerer p\xc3\xa5 fortolkningen af teksten som satire ser den som udtryk for feministisk vrede og politisk indignation._NEWLINE_Det er overvejende sv\xc3\xa6rt at finde kilder p\xc3\xa5 feminister som reelt anvender SCUM-manifesto som alvorligt ideologisk program._NEWLINE_SCUM-manifestet er som tekst kontroversiel. Den stiller sig til mandek\xc3\xb8nnet som en slags \'undermenneske\', og kritiserer blandt andet kernefamilien for at isolere kvinderne og udelukkende give dem muligheder for at leve begr\xc3\xa6nsede og kedelige liv. "Vores samfund er ikke noget f\xc3\xa6llesskab, men alene en ophobning af isolerede familieenheder, og da manden er fortvivlende usikker og frygter, at hans kvinde skal forlade ham, hvis hun uds\xc3\xa6ttes for andre m\xc3\xa6nd ... pr\xc3\xb8ver han at isolere hende fra andre m\xc3\xa6nd og den smule civilisation, der findes. Ergo flytter han hende ud i forst\xc3\xa6derne, en samling selvtilstr\xc3\xa6kkelige par og deres b\xc3\xb8rn. "(udsnit fra SCUM Manifest)_NEWLINE_Teksten g\xc3\xa5r ind for fuld automatisering af verden og afskaffelse af pengesystemet, som ses som un\xc3\xb8dvendigt. "Der er ingen menneskelige grunde til, at der skal findes penge , eller at mennesker skal beh\xc3\xb8ve at arbejde mere end \xe2\x80\x93 h\xc3\xb8jst \xe2\x80\x93 to til tre timer om ugen. Enhver form for ikkekreativt arbejde (hvad der inkluderer praktisk taget alt arbejde) burde v\xc3\xa6re blevet automatiseret for l\xc3\xa6ngst, og i et pengel\xc3\xb8st samfund kan alle f\xc3\xa5 det bedste af alt" (udsnit fra SCUM Manifest)'